alexandrainst/scandi-wiki huggingface dataset:
Isskrape

En isskrape er et redskap til å fjerne is fra flater som er plane i minst én retning. De brukes gjerne før kjøring på vinterstid når bilen har stått ute og bilvinduene har blitt tilfrosset med is, når man ikke har tid til å vente på at bilen blir varmet innvendig opp for at isen skal smelte.

Det er vanlig å ha minst en isskrape i biler i Norge, gjerne sammen med en snøkost.

Tap av førerkort 
Det er forbudt å kjøre bil som har frontruten og/eller og de fremre siderutene tilfrosset i en grad som kan hemme sikten for sjåføren. Kjøring med dårlig sikt gjennom rutene grunnet snø, is eller tilhørende dugg kan føre til tap av førerkortet.

Typer 
Der er flere varianter av isskraper, både når det kommer til utforming og materialer.

Utforming 
Noen har form som et enkelt flak som ligner på et forvokst bankkort (for eksempel 10×10 cm, 6 mm tykt). Andre har skrapeegg som er festet til et håndtak. Noen har til og med en integrert vott rundt håndtaket. Mange har en vindusnal i tillegg, slik at den også kan fjerne dugg fra vinduets innside, og noen har integrert snøkost.

Skrapens materiale 
Selve skrapebladet bør være i et materiale med en hardhet som er mykere enn glasset, men ikke så mykt at det samler opp støvkorn og skitt som kan feste seg og fungere som slipepapir.

 Plast er det vanligste materialet til skrapebladet (og et eventuelt håndtak). Typisk brukes ABS-plast. Disse kan fort bli sløve. Enkelte plastblandinger har en svakhet med at de kan knekke i stykker i kulde.
 Messing eller bronse er robust, har mindre fare for å sprekke i kulde, ruster ikke og holder seg skarp lenge. Dersom metallet slites eller får skarpe kanter, kan det imidlertid være en risiko for å ripe opp vindusglasset.

Isskraper må brukes med forsiktighet, slik at man ikke lager riper. Et ripete vindu kan medføre at en bil ikke blir godkjent i en periodisk kjøretøykontroll («EU-kontroll»), med påfølgende krav om at man må bytte vindu.

Annen bruk 
Isskraper (eller eventuelt siklinger) brukes også til å fjerne is under ski med. Siklinger er laget av stål, og må brukes med nøyaktighet.

Referanser 

Verktøy
Veiskrape

Veiskrape er et redskap som brukes på grusveier for å jevne ut hjulspor,  vaskebrett og huller i veibanen med. Om vinteren kan de brukes for å gjøre kjørebanen jevnere, også på snø- og islagt asfaltvei. De kalles også veihøvel.

De enkleste kunne slepes etter en hest eller traktor, mens en etterhvert fikk motoriserte utgaver med hydraulisk styring av bladvinkel og veihelling.

Motoriserte veiskraper ble i mindre målestokk bygget i Norge på 1930-tallet. Det var Drammen Jernstøperi & Mek. Verksted som bygget disse omkring en Fordson traktor, De ble markedsført under navnet «Drafn», og et eksemplar finnes i dag på Norsk vegmuseum på Hunderfossen

Redskaper
Veier
Lia Vissi

Olympia «Lia» Vissi (gresk: Λία Βίσση; født 20. desember 1955 i Larnaka) er en kypriotisk sanger og skuespiller. Hun er en eldre søster av Anna Vissi. Lia Vissi deltok Eurovision Song Contest i Göteborg 1985, der hun kom på 16.-plass (av 19 deltakere) med låten To katalava arga.

Referanser

Eksterne lenker 

 
 
 
 

Kypriotiske sangere i Britisk Kypros
Deltakere i Eurovision Song Contest
Personer fra Larnaka
Fødsler i 1955
Pilar de la Horadada

Pilar de la Horadada er den sørligste kommunen i provinsen Alicante, i Comunitat Valenciana på Costa Blanca i Spania.

Kommunen er «delt opp» i tre deler:
Pinar de Campoverde
Dette er delen som ligger lengst inn i landet, med ca. en 10 minutters biltur til stranden.

Pilar de la Horadada
Dette er bydelen, det er her de fleste spanjolene holder til, her finner du store supermarked som ALDI, Carrefour og Mercadona. Det er også et marked her, på fredager etter siestaen.

Torre de la Horadada 
Dette er havnedelen av kommunen, her er det mange spisesteder og flotte strender.

Pilar de la Horadada er en meget velstående kommune, grunnet turisme. Mange engelskmenn og tyskere er bosatt i Pinar de Campoverde, men i Torre de la Horadada er det langt flere skandinaver.

Innbyggere

Eksterne lenker 
 

Kommuner i provinsen Alicante
Byer i Alicante
Vega Baja del Segura
Magyar Demokrata Fórum

Magyar Demokrata Fórum (på norsk: «Ungarns demokratiske forum», MDF) er et nykonservativt og kristeligdemokratisk ungarsk parti, ledet av Ibolya Dávid.

Partiet vant det første post-kommunistiske valget i 1990 og partiets leder, József Antall, ble statsminister. Under Antalls ledelse utviklet MDF seg i retning mot en tradisjonell konservatisme, bygd på religion og nasjon. Denne typen konservatisme innebar også et forsøk på å finne en egen ungarsk løsning på den økonomiske overgangen. Regjeringen holdt seg unna den typen sjokkterapi som mange i Vesten anbefalte og som Polen valgte. Etter parlamentsvalget i 1998 kom partiet tilbake i regjering, nå i allianse med det større Fidesz. Etter at partiet igjen forlot regjeringskontorene, har det beveget seg i en mer nykonservativ retning, noe som har ført til en del splittelser i partiet.

Ved Parlamentsvalget i Ungarn 2010 falt partiet ut av nasjonalforsamlingen.

Parlamentarisk representasjon

NB: I 2002 stilte partiet felles liste med Fidesz. Antall plasser vunnet av MDF er vist i parentes.

Eksterne lenker
 
 Offisiell EU-nettside

Politiske partier i Ungarn
Politiske partier etablert i 1987
1987 i Ungarn
Jordskorpen

Jordskorpen er den ytre del av Jorden og inngår sammen med øvre del av øvre mantel i litosfæren. Jordskorpen er avgrenset mot den underliggende mantelen ved  diskontinuitet, en grensesone mellom nedre jordskorpe lag av gabbro og øvre mantels bestand av vesentlig jernrik peridotitt. 

Den består av enten havbunnsskorpe eller kontinentalskorpe oppå et lag av basalt. Havbunnsskorpen er  tykk og består av de basaltiske bergartene nederst med et øvre sedimentært lag som ikke er eldre enn 175 millioner år. Kontinentalskorpen er  tykk med granittiske bergarter som er inntil 3,7 milliarder år gamle.

Se også 
 Litosfæren
 Kratoner

Referanser

Geologi
Jorden
Mustafa Can

Mustafa Can (født 15. oktober 1969 i Kurdistan (sydøstre Tyrkia) er en svensk journalist. Han ble belønnet med Stora Journalistpriset 2002 som Årets berättare. Debutromanen Tätt intill dagarna, som for en stor del handler om moren, kom i 2006. Radioprogrammet Sommar i Sveriges Radios P1 i 2003 ble dedisert til moren. I sitt andre Sommar i 2005 lot han faren sin stå i sentrum. I februar 2006 publiserte avisen Dagens Nyheter Cans artikkel om Alexander Bards e-postliste Elit.

Can oppvokst i Skövde.

Bibliografi 
 2006 – Tätt intill dagarna (utgitt i Norge i 2008)

Priser og utmerkelser 
 Sveriges Essäfonds pris 
 Publicistklubbens Guldpennan 2006
 Årets hedersskaraborgare 2006

Eksterne lenker 
 VG: Moren mistet syv barn

Svenske forfattere
Svenske journalister
Personer fra Skövde kommun
Fødsler i 1969
Boavista FC

Boavista FC er en portugisisk fotballklubb med tilhold i Porto. Klubben ble grunnlagt i 1913 og spiller sine hjemmekamper på Estadio Bessa, som har en kapasitet til  tilskuere. Boavista har blitt seriemestere en gang.

Meritter 
Liga de Honra 2001
Portugisisk Cup 1975, 1976, 1979, 1992, 1997
Portugisisk Supercup 1979, 1992, 1997

Sesonger

Spillerstall 
Oppdatert 28. oktober 2022.

Utlånte spillere

Kjente tidligere spillere

Referanser

Eksterne lenker 
 

Fotballag i Portugal
Porto
Fotballag etablert i 1903
1900-årene i Portugal
Sidney Lumet

Sidney Lumet (født 25. juni 1924, død 9. april 2011) var en amerikansk regissør av over 50 filmer, inkludert  12 edsvorne menn (1957), The Pawnbroker (1964; Stanley Kubrick, Franco Zeffirelli og Karel Reisz avslo forespørsel om regi) Serpico, den siste ærlige purk (1973), Mord på Orientekspressen (1974), Het ettermiddag (1975), Network (1976) og Dommen'' (1982), som alle gav ham Oscar-nominasjoner for beste regi.

Lumet ble tildelt æres-Oscar i 2005 for sin «briljante bidrag og inspirasjon til manusforfattere, skuespillere og filmkunsten».

Referanser

Eksterne lenker 
 
 FilmForce-profil 
 New York Film Festival 2007: «Sidney Lumet on the Digital Revolution» (video)
 Fresh Air-intervju fra 2006 (lyd)

Regissører fra USA
Personer fra Philadelphia
Indre Finnmark prosti

Indre Finnmark prosti, samisk Sis-Finnmárkku proavássuohkan, er et prosti i Nord-Hålogaland bispedømme  i Den norske kirke. Det er Norges største prosti og har en utstrekning på 25.520 km2, men samtidig blant dem med minst folketall.

Prostiet er inndelt i seks sokn/menigheter. Soknet er grunnenheten i Den norske Kirke. 
Prostiet omfatter kommunene Kautokeino, Karasjok, Porsanger, Tana og Nesseby. Følgelig er det fem kirkelig fellesråd i prostiet. Prestetjenesten ledes av prosten som har sete i Karasjok. Prosten i Indre Finnmark prosti er Egil Lønmo (2014).

De som arbeider i kirken er enten tilsatt av soknet gjennom kirkelig fellesråd, eller de er tilsatt i bispedømmet (dvs. staten).  De 10 prestestillingene i Indre Finnmark prosti er tilsatt i bispedømmet, og har tjenesten sin knyttet til ett eller flere sokn.

Prostiet er det eneste prosti i Norge hvor den samiske befolkning er i majoritet og overlapper kjerneområdet i Sameland. Samisk er derfor forvaltningsspråk i prostiet, i likhet med kommunene i Indre Finnmark ( jf. Samelovens bestemmelser). Gudstjenestene og alle kirkelige handlinger forettes på både samisk og norsk. Det stilles krav til at prestene som arbeider i prostiet behersker samisk, men en egen Kirketolk sørger for at prestens tjeneste blir oversatt til samisk.

Prostiet ble opprettet 1. april 1991. Det ble opprettet etter en større omorganisering av prestegjeldene i Finnmark. Prestegjeldene ble skilt ut fra Alta prosti, Hammerfest prosti og Varanger prosti og samordnet i ett samisk prosti. Nyorganiseringen har ført til en styrking av samisk kirkeliv.

Sokn i Indre Finnmark	prosti	
 I Karasjok kommune			
Karasjok sokn	
 I Kautokeino kommune				
Kautokeino sokn				
 I Nesseby kommune 
Nesseby sokn
I Tana kommune
Tana sokn
Polmak sokn
 I Porsanger kommune 
Porsanger sokn

Historikk 
Ved opprettelsen ble følgende prestegjeld, sogn og kirker/kapell overført fra følgende prostier:
 Alta prosti:
 Kautokeino prestegjeld
 Kautokeino sokn
 Masi kirke
 Hammerfest prosti:
 Porsanger prestegjeld
 Porsanger sokn
 Lakselv kirke
 Børselv kapell
 Karasjok prestegjeld
 Karasjok sokn
 Bæivasgiedde kapell
 Valjok kapell
 Varanger prosti:
 Tana prestegjeld
 Tana sokn
 Nesseby prestegjeld
 Nesseby sokn
 Polmak sokn

Se også		
Liste over kirker i Norge etter kommune		
Prostiet på kirken.no

Prostier i Nord-Hålogaland bispedømme
Religion i Troms og Finnmark
Organisasjoner i Troms og Finnmark
Karasjok
Samisk kirkeliv
Blåfjellenden

Blåfjellenden er ei hytte eid av Stavanger Turistforening som ligger i Frafjordheiene landskapsvernområde. Hytta ligger i enden av Fidjadalen. Dette er en veldig populær hytte da det er kort vei til Høgaleitet i Hunnedalen. Turen er ca. 8 km og tar rundt 3 timer. Fra Eikeskog til hytta går ruta forbi Månafossen og Mån før den fortsetter gjennom Fidjadalen. Denne turen er ca. 16 km og tar rundt 7 timer. De to nærmeste turisthyttene er Langavatn (3 timer) og Sandvatn (4 timer). Man kan også gå til Flørli på rundt 6 timer.

Hytta ligger 600 moh og har 28 sengeplasser, hvorav 16 i hovedhytta og 12 i sikringshytta. Denne hytta er ubetjent og står åpen hele året.

Eksterne lenker
 

Den Norske Turistforening
Turisthytter i Rogaland
Byggverk i Gjesdal
Samferdsel i Gjesdal
Martina Halinárová

Martina Halinárová (født 22. april 1973 i Dolný Kubín) er en slovakisk skiskytter.

Mesterskapsresultater 
 VM
 Oslo 1999 – sølv på jaktstarten

Referanser

Eksterne lenker 
 

Slovakiske skiskyttere
Deltakere for Slovakia under Vinter-OL 2010
Skiskyttere under Vinter-OL 2010
Personer fra Okres Dolný Kubín
Fødsler i 1973
Deltakere under VM i skiskyting 1993
Deltakere under VM i skiskyting 1995
Deltakere under VM i skiskyting 1996
Deltakere under VM i skiskyting 1997
Deltakere under VM i skiskyting 1998
Deltakere under VM i skiskyting 1999
Deltakere under VM i skiskyting 2000
Deltakere under VM i skiskyting 2001
Deltakere under VM i skiskyting 2003
Deltakere under VM i skiskyting 2005
Deltakere under VM i skiskyting 2007
Deltakere under VM i skiskyting 2008
Deltakere under VM i skiskyting 2009
Deltakere under VM i skiskyting 2011
Bleskestadmoen

Bleskestadmoen ligger i Suldal kommune i Rogaland, bare 2 timers gange opp fra Bleskestad. Den er eid av Stavanger turistforening

Blekestadmoen er en gammel fjellgård. I 2001 ble den gamle hytten som ble bygget i 1891 restaurert tilbake til sin opprinnelige form. Samtidig ble det bygget ett nytt hovedbygg, og i samarbeid med grunneier ble eldhus og låve restaurert. Bygningene ligger på en vakker stølsvoll omkranset av fjellbjørkeskog og snaufjell.

Eksterne lenker
 Se også turistforeningens informasjon om hytten

Den Norske Turistforening
Helle Ryslinge

Helle Ryslinge (født 10. januar 1944 i København) er  dansk skuespiller, filmregissør og manusforfatter.

Karriere 

Helle Ryslinge hoppet av lærerutdannelsen for å inngå i forskjellige sammenhenger innenfor alternativt teater i 1970-tallet, blant annet i Comedievognen. Hun ble etter hvert en sentral figur i dette miljø sammen med Anne Marie Helger i Dameattraktioner. 

Hun fikk også enkelte filmroller, spesielt i en rekke filmer av Jytte Rex. I 1983 ble Dameattraktioner til en film av Christian Braad Thomsen med tittelen Koks i kulissen. Helle Ryslinge debuterte som regissør med den satiriske Flamberede hjerter, som ble en virkelig kommersiell suksess.

Filmologi (utvalg)

Spillefilm (skuespiller) 
 2006 – Den blå munk – Helle, Bartender
  - kunde i grønnsaksbutikk
 1994 – Carlo og Ester – Hanne
 1993 – De frigjorte – Oda
 1991 – Møv og Funder – Vred dame
 1990 – Springflod – Festdeltager
 1989 – Lykken er en underlig fisk – Lotta
 1987 – Negerkys og labre larver – Dame i Damhustivoli
 1986 – Flamberede hjerter (ikke kreditert) 
 1983 – Koks i kulissen – Micha
 1981 – Belladonna – Den gale kvinnen Lulu
 1981 – Gummi-Tarzan – Jane
 1981 – Kniven i hjertet- Lillian
 1979 – Achilleshælen er mit våben – Maria
 1977 – Veronicas svededug (stemme) – Forteller (16 mm scener)
 1976 – Gangsterens lærling  
 1974 – Prins Piwi – Hippie
 1974 – Pigen og drømmeslottet – Hippipike

Kortfilm (skuespiller) 
 2006 – Fru Eilersen og Mehmet – Fru Moser
 1989 – Retfærdighedens rytter

Tegnefilm (stemme) 
 1996 – Jungledyret 2 - den store filmhelt – Ritas mor
 1993 – Jungledyret – Ritas mor
 1990 – Fuglekrigen i Kanøfleskoven  
 1980 – Trællenes børn

TV som skuespiller 
 2008 – Sommer – Baronessen (1 episode, TV-serie)
 2000 – Rejseholdet – Helles Mor (1 episode, TV-serie)
 1997 – Taxa – Servitrise (1 episode, TV-serie)
 1987 – Een gang strømer...  – Sint kafeteria-ansatt (TV-serie)
 1981 – Torvet" eller Jul på Torvet – Lillesøster (TV-serie)
 1974 – Blomster til Mona – Mona

Regissør 
 2006 – Nandini  
 2003 – Larger Than Life 
 2002 – Halalabad Blues 
 1996 – Øl-aben 
 1994 – Carlo og Ester 
 1990 – Sirup 
 1986 – Flamberede hjerter

Manusforfatter 
 2006 – Nandini  
 2003 – Larger Than Life 
 2002 – Halalabad Blues 
 1996 – Øl-aben 
 1994 – Carlo og Ester 
 1990 – Sirup 
 1986 – Flamberede hjerter 
 1983 – Koks i kulissen

Priser 
 1990 – Robertprisen for årets kvinnelige birolle for filmen Lykken er en underlig fisk.
 1987 – Filmen Flamberede hjerter vant Robertprisen for årets danske spillefilm og Bodilprisen for beste danske film.

Referanser

Eksterne lenker 
 

Danske regissører
Danske manusforfattere
Danske skuespillere
Robertprisen for årets kvinnelige birolle
Personer fra København
Marte Engebrigtsen

Marte Engebrigtsen (født 4. juli 1979 i Oslo) er en norsk skuespiller. Hun gikk ut av Statens Teaterhøgskole i 2007. Samme år debuterte hun på Nationaltheatret i forestillingen Ulrike Maria Stuart og som Sonja i Reisen til Julestjernen. Hun har siden spilt en rekke roller på Nationaltheatret, og er kanskje særlig kjent for sitt samarbeide med Christopher Nielsen og Anders T. Andersen, først som Annie i Jokkes verdiløse menn, som Fru Bjørge i Hustyrannen og siden som Heidi i Entropi. Hun spilte fra 2016 til 2018 hovedrollen som Ingmar Bergmans mor i Fortrolige samtaler på Nationaltheatret, Riksteatret samt på Dramaten i Stockholm og Kennedysenteret i Washington D.C.

Utvalgte roller 
 Reisen til Julestjernen (2007) – som Sonja
 Ulrike Maria Stuart (2007)
 Jokkes verdiløse menn (2008) – som Annie
 Volpone (2008) – som Columbine 
 Hamlet (2009) – som Ophelia
 Valeri Solanas (2009) – som Daddys Girl
 God natt, elskede (2009) – som Hilde Brundalen
 Hustyrannen (2010) – som Fru Bjørge
 Den unge Fleksnes (2010) – som lærerinne Rita Larsen
 Entropi (2012) – som Heidi
 Skylight (2015)  som Kyra
 Fortrolige samtaler (2016) som Anna
 Natta syng sine songar (2019) som den unge kvinna
 Reform 97 (2020) som Pax

Filmografi 
 Mars og Venus (2007)

TV-opptredener 
 Det tredje øyet (2014) – som Sofie Lust
 Erobreren (2012) – som Veronica
 Småbyliv (2011) – som Eva
 Ali Reza and the Rezas (2009) – som Anja

Eksterne lenker 
 
 Dagsavisen - «Julestjernen» i nyoppusset versjon
https://www.dagsavisen.no/kultur/liv-ullmanns-stille-triumf-1.672544
https://www.dagsavisen.no/kultur/scene/under-en-skyfull-himmel-1.346067
https://www.aftenposten.no/kultur/i/LA31dp/anmeldelse-av-natta-syng-sine-songar-en-frekk-vandring-med-doeden

Norske skuespillere
Personer fra Oslo
Nicola Clase

Nicola Clase (født 8. juni 1965) var statssekretær i Fredrik Reinfeldts regjering med ansvar for utenrikssaker. 

Clase har vært diplomat i London. Hun arbeidet etter valgtapet i 2002 som minister ved ambassaden i København. Før riksdagsvalget 2006 ble hun utpekt som mulig kabinettsekretær ved Utrikesdepartementet.

Clase ble lagt merke til i media tidlig i november 2007, da hun direkte etter at hun av statsminister Reinfeldt hadde  blitt utsett til å overta Ulrika Schenströms arbeidsoppgaver, i en artikkel i Expressen avslørte at hun hadde brukt svart arbeidskraft for privat husrengjøring.

Fra 2010 til 2016 var hun ambassadør ved Sveriges ambassade i London.

Referanser 

Svenske statssekretærer
Svenske ambassadører
Ambassadører til Storbritannia
Personer fra Västra Götalands län
Fødsler i 1965
Roberto Soldado

Roberto Soldado Rillo (født 27. mai 1985) er en spansk fotballspiller som spiller for Levante UD.

Biografi 
Roberto Soldado kom fra Valencia til Real Madrid da han var 13 år gammel. Soldado fikk elleve kamper og scoret to mål i 2005/2006, deriblant et viktig utligningsmål på Santiago Bernabéu Stadion mot Osasuna. Etter å ha scoret 42 mål på 56 kamper for Castilla, deriblant 19 mål i 2005/2006, bestemte Soldado seg for å bli utlånt i ett år for å få mer spilletid på høyeste nivå i Spania. 

Det var flere klubber som meldte sin interesse, men 22 åringen valgte Osasuna og Pamplona. I Osasuna scoret han elleve mål i La Liga (14 totalt), og kronet en flott sesong med to landskamper for  – hans to første i karrieren. 

Den 11. juli 2007 valgte Soldado å skrive under en ny 5-årsavtale med Real Madrid for å ta opp kampen med de største stjernene på a-laget. Men etter en sesong med svært lite spilletid, ble han i juli 2008 solgt til  for ca. 4 millioner Euro.

I juni 2010 ble de offentliggjort at Soldado hadde skrevet under en kontrakt for .

Den 6. august 2013 meldte han overgang fra Valencia CF til , hvor han skrev under på en fireårskontrakt.

Soldado klarte ikke å finne tilbake til storformen han hadde i Valencia, og sommeren 2015 ble han solgt til .

Referanser

Eksterne lenker 
 

Spanske fotballspillere
Spillere i FIFA Confederations Cup 2013
Fotballspillere for Real Madrid Castilla
Fotballspillere for Real Madrid CF
Fotballspillere for CA Osasuna
Fotballspillere for Getafe CF
Fotballspillere for Valencia CF
Fotballspillere for Tottenham Hotspur FC
Fotballspillere for Villarreal CF
Fotballspillere for Fenerbahçe SK
Fotballspillere for Granada CF
Fotballspillere for Levante UD
Personer fra Valencia
Fødsler i 1985
Anne Provoost

Anne Provoost (født 1964 i Poperinge) er en flamsk-belgisk barne- og ungdomsbokforfatter og forfatter for voksne.

Provoost har studert litteratur ved Det katolske universitetet i Leuven. Forfatterskapet preget av at hun nyskaper myter, eventyr og legender, også fra Bibelen. Hun er også kjent for sine årlige brev, stilet til H.C. Andersen, som en replikk til ett av hans eventyr. 

Anne Provoost er medlem av Det kongelige belgiske akademi for språk og litteratur. I 2007 stilte hun til valg til senatet for partiet Groen. 

Hun er oversatt til 15 språk, mest kjent og utbredt er Fallet, som har vunnet fem europeiske litterære priser. På norsk finnes ungdomsbøkene Strandet (1992), Fallet (1996) og Rosen og svinet (1998). Hun var Belgias kandidat til H.C. Andersen-prisen 2007.

Referanser

Eksterne lenker 
 anneprovoost.be
 PBS – Intervju (engelsk)
 Pen American Center – informasjon om Anne Provoost(engelsk)
 (PDF) So here's the bad news. The child as an antagonist (essay)

Belgiske barnebokforfattere
Personer fra distriktet Ieper
Personer fra byen Antwerpen
Fødsler i 1964
Presterød ungdomsskole

Presterød ungdomsskole (PUS) er en ungdomsskole som ligger ved Tolvsrød i Tønsberg. Skolen dekker elever fra hele Søndre Slagen, i tillegg til at de før også dekket elever fra Husøy. Presterød ungdomsskole har ca. 460 elever fordelt på 16 klasser. Skolen ble grunnlagt i 1959, men flyttet til nytt bygg i 2000. Den gamle skolen lå ca. 500 m vest for den nåværende skolen. Det er planlagt å utbygge med enda et bygg, og dette er anslått å stå ferdig i 2019.

Rektor ved skolen er Steinar Strand Jensen.

Skolen opplevde i januar 2008 en stor mediedekning da de valgte en kraftigere håndheving av skolens ordensreglement, der elever kan bli utvist pga. banning.

Kjente elever
Ivar «Ravi» Christian Johansen
Morten Ramm

Referanser

Eksterne lenker
 Skolens nettsider

Ungdomsskoler i Vestfold og Telemark
Skoler i Tønsberg
Utdanningsinstitusjoner etablert i 1959
Inconel

Inconel er et registrert varemerke tilhørende Special Metals Corporation og refererer til en gruppe nikkelbaserte legeringer. Iconel anvendes først og fremst i miljøer der temperaturen er høy.

Nikkelelektroder (som Inconel) gir lave restspenninger.

Varemerker
Legeringer
Family Four

Family Four var en svensk popgruppe med suksess på 1960-tallet og 1970-tallet. Den vant Melodifestivalen i 1971 og 1972 og medvirket i «komihumormusikalen» Kofferten fra 1973.

Gruppen ble dannet i 1964 i Göteborg, av familien Öst: Berndt Öst (1930–2017), Siw Öst (1941–1992), Inger Öst (født 1949) og Stig Öst (1940–1966). Gruppen fikk nye medlemmer med jevne mellomrom etter det, blant annet etter at Stig Öst døde i en trafikkulykke i 1966. Sammensetningen som ble dannet av Berndt Öst, Agnetha Munther (også skrevet Agneta Munther), Marie Bergman og Pierre Isacsson, i 1969, fikk størst kommersiell fremgang.

Family Four vant Melodifestivalen i 1971 med «Vita vidder» og i 1972 med «Härliga sommardag». I Eurovision Song Contest kom de på sjetteplass i 1971 og på trettendeplass i 1972.

Diskografi (utvalg) 
 1965: En Tulle Med Øyne Blå (singel)
 1971: 1971
 1971: Family Four's jul
 1972: Picknick
 1973: Family Four på Berns (konsertalbum)
 2000: Family Four: Guldkorn (samlealbum)

Referanser

Eksterne lenker 
 
 

Svenske musikkgrupper
Deltakere i Melodifestivalen
Deltakere i Eurovision Song Contest